2017 végén 27,1 millió forint volt egy átlagos magyar háztartás nettó vagyona, ami csaknem 9 millióval több, mint a 2014-es átlag – derül ki a Magyar Nemzeti Bank friss vagyonfelméréséből, amit a Központi Statisztikai Hivatal készített el.

Az adatfelvétel során a statisztikai hivatal 15 ezer háztartást kérdezett meg, ebből 6 ezer válaszolt, az adatok 2017 végére vonatkoznak. A felmérés egyik legérdekesebb része az az ábra, amiből látszik, hogy 2014-ben és 2017-ben mekkora nettó vagyon jutott az egyes vagyoni tizedekre.

Ha a magyar lakosságot vagyon alapján tíz egyenlő részre osztjuk, és megnézzük, hogy 2014-ben és 2017-ben mennyi volt az egyes csoportokba tartozók átlagos nettó vagyona, akkor az alábbi ábrát kapjuk.

2014 és 2017 között a háztartások vagyona minden tizedben nőtt, az átlagos vagyon alapján legnagyobb mértékben a leggazdagabb tized vagyonosodott ebben a három évben, de a legalsó tized átlagos adóssága (negatív vagyona) is jelentősen csökkent.

A felmérés szerint a vagyonnövekedés egyik fő oka az ingatlanok értékének növekedése, de a lakosság pénzügyi eszközeinek értéke is nőtt, miközben az adósság is csökkent.